Ixias skok Maties in Varsitybeker | Netwerk24
Ixias skok Maties in Varsitybeker
Deur Marnus Kok 30 April 2021 16:21
Niell Stannard, senter van die Ixias, probeer uit die hande van Maties se skrumskakel, Lian du Toit, bly. Foto: Gallo Images
Die Ixias het Vrydag in Pretoria met sy sege oor die magtige Maties vir die grootste skok in die geskiedenis van die Varsitybeker-rugbyreeks gesorg.
Die vlugvoetige Cohen Jasper (heelagter) het in die doodsnikke van die wedstryd vir die Bloemfonteiners gaan druk om met 23-18 te wen.
Die wenspan moes vir dié sege sweet. In die eerste helfte was die Maties baas in die lynstane, met hul slot Dylan de Leeuw wat verwoed op die Ixias se ingooi meegeding het.
Boonop het die Ixias se haker, Janus Venter, by meer as een geleentheid nie sy springers gevind nie.
Teen rustyd was die telling 15-0 in die Stellenbossers se guns.
Maar in die tweede helfte was die Ixias daarop uit om te wen. Hulle het balbesit oorheers en in die Maties se helfte van die veld geboer.
Charles Williams, losskakel van die Ixias. Foto: Gallo Images
Toe die Ixias se senter Heino Bezuidenhout in die 56ste minuut oorduik, was die telling 15-15. Toe was dit 'n naelbyt-affêre soos min.
Kort daarna het die Ixias danksy 'n strafdoel deur Charles Williams (losskakel) die eerste keer die voortou geneem. Dit was nie lank nie toe jaag Williams se eweknie, Christopher Schreuder, ook een deur die pale om die telling 18 elk te maak.
Maar Ixias, wat 'n paar jaar gelede nog die agterosse in die reeks was, se begeerte om te wen, was net te groot. Toe Jasper in die doodsnikke oorduik, het jy geweet hier is 'n span wat vanjaar die titel kan wen.
Dit was boonop die eerste keer dat die Bloemfonteiners daarin kon slaag om Maties in die reeks te klop.
Ixias 23 (0): Drieë: Hans Terblanche, Heino Bezuidenhout, Cohen Jasper. Doelskop: Charles Williams. Strafdoele: Williams (2).
Maties 18 (15): Drie: Lian du Toit (sewepunt-drie). Doelskop: Christopher Schreuder. Strafdoele: Schreuder (3).
Meer oor: Cohen Jasper | Bloemfontein | Pretoria | Stellenbosch | Loftus | Rugby | Varsitybeker-Reeks | Ixias | Maties